ไทยติด “โควิด” เพิ่ม 7 ราย กลับจากตปท. ป่วยสะสม 3,246 คน ไม่มีผู้เสียชีวิต
ไทยติด “โควิด” เพิ่ม 7 ราย กลับจากตปท. ป่วยสะสม 3,246 คน ไม่มีผู้เสียชีวิต
ไทยติด “โควิด” เพิ่ม 7 ราย กลับจากตปท. ป่วยสะสม 3,246 คน ไม่มีผู้เสียชีวิต
18 ก.ค. 2563

นพ.ทวีศิลป์ วิษณุโยธิน โฆษกศูนย์บริหารสถานการณ์โควิด-19 (ศบค.) รายงานสถานการณ์การแพร่ระบาดของไวรัสโควิด-19 ในประเทศวันนี้ว่า พบผู้ป่วยยืนยันติดเชื้อรายใหม่ 7 ราย ซึ่งเป็นผู้ที่เดินทางกลับจากต่างประเทศ คือ สหรัฐอเมริกา 2 ราย บาห์เรน 1 ราย และอียิปต์ 4 ราย เข้าพักใน State Quarantine ส่วนในประเทศไม่พบผู้ติดเชื้อรายใหม่ต่อเนื่องตั้งแต่วันที่ 25 พ.ค.2563 เป็นต้นมา
สำหรับผู้ป่วยยืนยันสะสมล่าสุดอยู่ที่ 3,246 ราย เป็นผู้ป่วยในประเทศ 2,444 ราย และผู้ป่วยใน State Quarantine จำนวน 309 ราย  วันนี้มีผู้หายป่วยเพิ่ม 1 ราย ทำให้จำนวนผู้ป่วยรักษาหายแล้วรวม 3,096 ราย และยังมีผู้ป่วยรักษาตัวอยู่ในโรงพยาบาล 92 ราย ขณะที่ไม่มีผู้เสียชีวิตเพิ่ม โดยยอดผู้เสียชีวิตสะสมอยู่ที่ 58 ราย
โดยผู้ติดเชื้อรายใหม่ 2 รายที่เดินทางกลับมาจากสหรัฐฯ เป็นหญิงไทยวัย 64 ปี อาชีพแม่บ้าน และชายไทยวัย 66 ปีเป็นข้าราชการบำนาญ เดินทางถึงไทยวันที่ 11 ก.ค.2563 เข้าพักใน State Quarantine กทม.วันที่ 15 ก.ค.2563 ตรวจหาเชื้อผลตรวจพบเชื้อ โดยผู้ป่วยหญิงมีอาการคอแห้ง ผู้ป่วยชายมีเสมหะ
ส่วนอีก 1 รายเป็นหญิงไทยวัย 35 ปี อาชีพรับจ้าง เดินทางจากบาห์เรนถึงไทยวันที่ 12 ก.ค.2563 เข้าพักใน State Quarantine จ.ชลบุรี วันที่ 16 ก.ค.2563 ทำการตรวจหาเชื้อพบว่าติดเชื้อแต่ไม่แสดงอาการ
ขณะที่อีก 4 ราย เป็นชายไทยวัย 20, 24 จำนวน 2 ราย และ 29 ปี เป็นนักศึกษา เดินทางจากอียิปต์ถึงไทยวันที่ 17 ก.ค.2563 ผ่านการคัดกรอง ณ ด่านควบคุมโรคของสนามบินพบว่ามีอาการเข้าข่ายต้องสอบสวนโรค เมื่อตรวจหาเชื้อพบว่าติดเชื้อจึงส่งตัวเข้ารักษาในโรงพยาบาล จ.สมุทรปราการ มีอาการไอ เจ็บคอ และมีน้ำมูก
ส่วนสถานการณ์ โรคติดเชื้อไวรัสโควิด-19 ทั่วโลก ยอดผู้ติดเชื้อรวม 14,189,018 ราย  อาการรุนแรง 60,142 ราย รักษาหายแล้ว 8,455,165 ราย และเสียชีวิต 599,339 ราย
สำหรับอันดับประเทศที่มีผู้ติดเชื้อสูงสุด 5 ันดับแรก ได้แก่ 1.สหรัฐอเมริกา จำนวน 3,770,012 ราย 2. บราซิล จำนวน 2,048,697 ราย 3. อินเดีย จำนวน 1,040,457 ราย 4. รัสเซีย จำนวน 759,203 ราย 5.เปรู จำนวน 345,537 ราย ส่วนประเทศไทย อยู่ในอันดับที่ 101 จำนวน 3,246 ราย